'- Nom de l'organització: Veritas

- Descripció de l'actuació:

Des de 2017 a Veritas hem col·laborat amb la Fundació Banc de
Recursos a través del projecte Pont Alimentari per proporcionar
aliments a persones amb situacions de vulnerabilitat. Aquesta
iniciativa consisteix en la donació setmanal de les minves de
cada una de les nostres botigues a diferents entitats socials,
per tal de reduir el malbaratament alimentari i la inseguretat
alimentaria.

Aquest darrer any 2020, a causa de la situació d’emergència per
la crisi de la Covid-19, es va fer una donació puntual de 600
litres de caldo Veritas, 320 sucs de fruita i 20 mones de Pasqua
al Rebost de Gràcia. Aquesta entitat s’encarrega d’atendre a
famílies derivades de Serveis Socials i els hi va fer arribar els
productes.

Després de constatar que la situació d’emergència s’allargava i
veure la necessitat creixent d’una ajuda, es va plantejar el
projecte “Cistelles Veritas” amb la col·laboració de Pont
Alimentari. Les “Cistelles Veritas” pretenien, d’una banda,
beneficiar a les famílies d’una forma més sostinguda en el temps.
D’altra banda, volíem oferir aliments que contribuïssin a
millorar l’alimentació i, per tant, la salut, de famílies en
situacions de vulnerabilitat.

Hem acompanyat durant 8 mesos a 50 famílies amb aquestes
cistelles solidàries per garantir l'entrada d’aliments a les
seves cases un cop a la setmana. Va quedar una cistella
d’aproximadament 30€ composta per cereals, fruita, ous, carn,
llegum i verdura. Amb l’ajuda de la dietista Mireia Marin, vam
fer la tria dels productes perquè fos el més completa possible
seguint els següents criteris:

· Bàsics en una dieta equilibrada

· Aliments d’alta densitat nutricional (òptima relació
nutrients-pes)

· Aliments ecològics, aportant una riquesa superior als no
ecològics, i de temporada

· Bàsics a la cuina, que es poden utilitzar per a
múltiples receptes i que no necessiten una gran elaboració

A més a més, en la primera entrega, també vam afegir un dossier
amb informació nutricional bàsica, una recepta, i una nota perquè
les famílies es sentissin acompanyades i partícips del projecte.

Per garantir el seguiment i constància del projecte Pont
Alimentari ens va posar en contacte amb tres entitats socials que
es dediquen a atendre a famílies amb situació de vulnerabilitat.
Aquestes van ser: l’associació socioeducativa Joventut i Vida de
Tarragona i Barcelona Actua i Surt de Barcelona, que es van
encarregar de posar-se en contacte amb les famílies per
explicar-los el projecte i gestionar les entregues.

Totes les entitats socials han valorat positivament el projecte.
Ens han agraït l’ajut, i la preocupació que hem tingut per
adaptar-nos a les seves necessitats i les dificultats que han
anat sorgint.

Seguim treballant per aconseguir un impacte positiu en les
comunitats locals on operem, és per això que gràcies a aquest
projecte hem contribuït a la millora d’alguns dels Objectius de
Desenvolupament Sostenible, concretament amb el número 1 (Fi de
la pobresa), 2 (Zero gana), 3 (Salut i benestar) 10 (Reducció de
les desigualtats) i 17 (Aliances per aconseguir els objectius).

- Calendari execució: Maig 2020 - Decembre 2020

- Pàgina web: https://www.veritas.es/

- Dades de contacte: impacto.positivo@ecoveritas.es